Les ADF critiquen que Comissions Obreres dels Bombers les acusi de muntar "un cos paral·lel" i reclamen que es respecti la tasca que fan. En un comunicat el secretariat de federacions del cos lamenta els "atacs" rebuts i creuen que són una prova del "desconeixement" de la seva figura. A l'escrit, recorden que són les primeres interessades en què els Bombers tingui els recursos necessaris i remarquen que van néixer el mateix any que el cos per treballar en la prevenció, vigilància i suport en l'extinció d'incendis forestals. En aquest sentit, diuen que moltes vegades no poden aportar la seva experiència i el coneixement per "raons corporatives". El sindicat CCOO els ha acusat d'intrusisme i demana a la Generalitat que deixi clares quines funcions poden desenvolupar.  Les ADF han respost a les acusacions que CCOO dels Bombers han fet en declaracions a l'ACN. El cos considera que les declaracions del sindicat són "desafortunades" i que proven "el desconeixement" que una part del col·lectiu de Bombers té sobre la tasca que desenvolupen. Demanen que se'ls respecti i valori per una feina que fa més de 30 anys que desenvolupen.  En un comunicat, asseguren que són les primeres interessades en que els Bombers tinguin els mitjans necessaris per fer la seva feina i recorden que la majoria van néixer el mateix any que el cos per treballar en la prevenció, vigilància i suport en l'extinció d'incendis forestals. "Durant els últims anys, només se n'han constituït vuit de noves", destaquen.  "Actualment, les ADF representen el 71% dels municipis catalans i el 90% de la superfície forestal de Catalunya. Els nostres recursos són propis del nostre territori i els posem a disposició dels Bombers sempre que ho requereixen", insisteixen. En aquest sentit, recorden que el seu finançament i recursos "són pocs" i que des del 2010 no reben subvencions per comprar nou material. "Tiren endavant gràcies a l'esforç dels seus voluntaris en la recerca de recursos i fonts de finançament", remarquen.  La seva tasca principal, afegeixen, és "conscienciar" a la població del risc que suposen els incendis, procurar evitar situacions de risc i fer actuacions previstes als plans de prevenció. "Tenim molt clar que el nostre paper durant l'extinció és de suport", insisteixen en relació a les declaracions dels sindicat, que els acusa de muntar "un cos paral·lel".  Malgrat això, diuen, en moltes ocasions no poden aportar la seva "experiència i coneixement" per "raons corporatives". "Entre els voluntaris hi ha autèntics professionals del sector agrícola i forestal que treballen diàriament amb maquinària i eines que, en situacions d'incendis, poden ser de gran ajuda", afegeixen.  Amb tot, diuen que no poden permetre que per "interessos sindicals" es carregui contra altres col·lectius amb arguments "basats en el desconeixement".  El delegat sindicat de CCOO dels Bombers, Leandre Gallardet, va denunciar en declaracions a l'ACN aquest cap de setmana que les ADF estan creant un cos paral·lel i demana a la Generalitat que "actuï" i "deixi clares" quines funcions poden desenvolupar. En aquest sentit, assegura que actuen en serveis pels quals no són competents i que, últimament, els han trobat en inundacions o focs d'habitatges.  Des del sindicat alerten de la perillositat que suposa, i lamenten que "en molts casos" les ADF tenen millor material que els mateixos Bombers. Això es deu al fet que reben els diners d'administracions diferents a la Generalitat, com poden ser ajuntaments o diputacions. A més, Gallardet denuncia que "neixen ADF com bolets" i diu que han "perdut el sentit pel qual es van crear".

Summary: Les ADF critiquen que CCOO dels Bombers les acusi de muntar "un cos paral·lel"  i reclamen que se'ls respecti


El centenar de membres dels CDR que han tallat l'AP-7 a l'altura de l'Ampolla durant més de 15 hores han acordat amb els Mossos d'Esquadra aixecar el bloqueig, segons han comunicat fonts properes als concentrats. Des del Departament d'Interior han confirmat que la via ja està oberta al trànsit en ambdós sentits. Al voltant de les set del matí d'aquest diumenge, un grup de persones han tallat l'autopista per reclamar l'alliberament dels polítics processats per l'1-O i en règim de presó preventiva i per la implementació de la república. La circulació ha estat interrompuda des de llavors i els vehicles s'han desviat per la N-340. Durant la protesta s'han viscut moments de tensió entre un grup dels CDR i els conductors aturats.  En tota la jornada, els Mossos no han fet cap acció per intentar desallotjar els concentrats a la calçada de l'autopista. Fonts d'Interior han explicat que un grup d'interlocutors de la policia ha negociat durant tota la tarda amb els concentrats. Tot i haver decidit en  assemblea que farien nit a l'autopista, els manifestats han acordat al final que marxarien abans de les dotze.

Summary: ACTUALIZACIÓ:Els CDR aixequen el tall a l'AP-7 a l'Ampolla després de 15 hores de bloqueig


El primer secretari i president del grup parlamentari del PSC, Miquel Iceta, ha expressat aquest divendres la seva "satisfacció" pel nomenament de l'històric dirigent popular Enric Millo com a nou delegat del govern espanyol en substitució de María de los Llanos de Luna. "És un motiu de celebració", ha afirmat des del fòrum Barcelona Tribuna, organitzat per 'La Vanguardia', AED i la Societat Econòmica Barcelonesa d'Amics del País. A més, Iceta ha insistit que el PSC no "renuncia" a la negociació amb el govern del PP de Mariano Rajoy per aconseguir millores per a Catalunya. "No en semblen gaire partidaris i no tenen una estratègia per resoldre el problema, però els emplacem a fer-ho i els estendrem la mà si estan oberts a parlar-ne", ha apuntat.

Summary: Iceta creu que el nomenament de Millo com a delegat del govern espanyol és "un motiu de celebració"


Fins a 45 eurodiputats han demanat al president de l'Eurocambra, David Sassoli, que accepti Oriol Junqueras com a eurodiputat. En una carta que també han enviat al president del govern espanyol, Pedro Sánchez, els eurodiputats han instat Sassoli a "prendre les mesures necessàries" per "protegir els drets civils i polítics" de Junqueras com a eurodiputat. En el text, els eurodiputats consideren "lamentable" la retirada de l'acta a Junqueras, que subratllen que s'ha fet "malgrat la sentència del TJUE" i sense tenir en compte l'opinió de l'Eurocambra. "Això soscava la sobirania de la cambra i la seva habilitat per decidir sobre la immunitat dels membres", apunta el text.  Segons els eurodiputats que signen la carta, entre els quals hi ha Carles Puigdemont, Toni Comín i Diana Riba, la retirada de l'escó a Junqueras és un "precedent alarmant que viola els valors que inspiren el projecte europeu". "Només el Parlament Europeu, si ho creu oportú, pot aixecar la immunitat dels seus membres", subratllen.

Summary: Una quarantena d'eurodiputats demanen a Sassoli que accepti Junqueras com a eurodiputat


El secretari general de Podem creu que aplicar una DUI seria “un fracàs” i provocaria “una trencadissa” ACN Barcelona.-El secretari general de Podem Catalunya, Albano-Dante Fachin, ha carregat aquest dimarts contra els socialistes per la seva posició davant el referèndum de l’1-O. Durant la roda de premsa que ha ofert des de la redacció central de l’ACN, Fachin ha replicat les paraules del líder del PSC, Miquel Iceta, que apuntava que l’alcaldessa de Barcelona, Ada Colau, seria “responsable” si la seva participació a l’1-O serveis per fer una DUI. En aquest sentit, el secretari general de Podem ha acusat els socialistes de ser “còmplices de la repressió” per posar-se del costat del govern espanyol i del PP. D’altra banda, Facin ha replicat també al president de la Generalitat, Carles Puigdemont, que va plantejar que la DUI podria estar sobre la taula si l’1-O no es pot votar. Per al líder de Podem, això seria “un fracàs” i acabaria provocant “una trencadissa”.

Summary: Fachin acusa els socialistes de ser “còmplices de la repressió” per la seva posició davant l’1-O


La 34a edició del Festival Castell de Peralada, que s’havia de celebrar entre el 2 de juliol i el 15 d’agost de 2020, ha estat finalment cancel·lada a causa de la crisi sanitària provocada per la covid-19. Els organitzadors han argumentat que els motius per prendre la decisió han estat "el desig de preservar la salut del públic, dels artistes i de l’equip del Festival, així com les incògnites i incerteses que generen les mesures de desconfinament en el sector cultural els propers mesos". El Festival estudiarà portar a terme una programació de format íntim en streaming aquest estiu. La 23a edició havia d'arrencar el 2 de juliol amb la companyia Houston Ballet, qui també ha cancel·lat la gira europea de celebració del 50è aniversari.

Summary: El Festival Castell de Peralada cancel·la l'edició d'aquest estiu per la crisi del coronavirus


Una vintena d'entitats i associacions juvenils de Catalunya han mostrat aquest dimecres el seu rebuig a l'actuació de l'estat espanyol i al què consideren ''l'arbitrarietat'' del seu sistema judicial i reclamen la formació d'un ''front democràtic transversal obert a tothom'' per defensar la democràcia i les llibertats. Amb el manifest ''Davant la repressió sense límits, teixim resposta juvenil'', les entitats han denunciat ''l'extrema gravetat'' de la repressió de l'estat ''desfermada contra el poble de Catalunya''. Qualifiquen també de ''ficció'' les interlocutòries del jutge Llarena, i consideren que s'han fet per justificar l'ofensiva judicial. Associacions i entitats exigeixen la posada en llibertats dels ''presos polítics'' i el retorn dels ''exiliats''.  També demanen el reconeixement de la legitimitat del Govern de la Generalitat com a institució pròpia i legítima, i reclamen la unitat d'acció ''anti-repressiva'' entre totes les forces republicanes. Paral·lelament, també animen als joves d'estar ''atents'' a les diferents accions que es puguin convocar en defensa dels drets fonamentals. Han expressat a més, la voluntat de coordinar-se amb teixir una resposta juvenil àmplia, inclusiva i alhora contundent, des de la cultura de la pau i la no violència, en defensa dels drets civils i democràtics. Els signants del manifest, entre els quals destaquen l'Associació de Joves Estudiants de Catalunya, el Consell de Joventut de Barcelona, el Consell d’Estudiants Universitaris de Catalunya o el Consell Nacional de la Joventut de Catalunya obren la proposta a totes les entitats que s'hi vulguin sumar.

Summary: Una vintena d'entitats juvenils fan una crida a fer un ''front democràtic'' per aturar la repressió de l'estat espanyol


El que va començar fa tres anys com la iniciativa de dues nenes de Benicarló de 9 anys, la Daniela i la Mariona, per ajudar a la seva amiga Candela, a qui van diagnosticar leucèmia el 2013, ha aconseguit recaptar un milió d'euros en aquest temps venent polseres a 3 i 5 euros. Uns diners que han servit per impulsar el creixement d'un laboratori a l'hospital Sant Joan de Déu dedicat exclusivament a la investigació sobre el càncer infantil que actualment compta amb sis línies d'investigació i 27 investigadors. La història de les ja famoses "polseres Candela" va començar quan una voluntària de l'hospital Sant Joan de Déu va ensenyar a fer polseres a la Candela per distreure's quan li aplicaven la quimioteràpia. Al seu torn, la Candela va ensenyar a fer-ne a les seves amigues Mariona i Daniela que les van començar a vendre en una paradeta a Benicarló. A partir d'aquí, i gràcies a la implicació d'altres pacients de l'hospital i les seves famílies, el projecte va anar creixent i sumant complicitats arreu de l'Estat. Des de el 2013 s'han fabricat més de 270.000 polseres per les que s'han utilitzat gairebé 600 quilòmetres de fil. La mateixa Candela ha explicat que quan les seves amigues van començar a vendre les primeres polseres al seu poble, Benicarló, al País Valencià, ningú s'imaginava que la història es faria tant gran. "Estic feliç perquè el que va començar per ajudar-me a mi i als altres pacients de la planta 8 de l'Hospital Sant Joan de Déu està servint per ajudar a molta altre gent", ha celebrat la nena.  Gràcies a l'entusiasme i a la implicació de familiars, amics de les nenes i altres pacients de l'hospital, la iniciativa va tenir una gran acollida des del primer moment que va desbordar els impulsors per la gran quantitat de peticions. És llavors quan van decidir fer una crida a la societat civil fent un vídeo en el que ensenyaven a fer les polseres i animaven a la gent a elaborar-les i distribuir-les aconseguint ràpidament el suport d'escoles, residències d'avis, ajuntaments i associacions de veïns, entre d'altres. La Mireia, mare de la Candela, ha destacat que des del primer moment, quan les famílies i amics dels nens i nens ingressats van començar a escampar les polseres arreu de l'Estat van tenir molt clar que els diners recaptats havien de destinar-se a la investigació i que per això els van donar al Laboratori de Recerca de Tumors del Desenvolupament de l'Hospital Sant Joan de Déu, l'únic de l'Estat dedicat únicament  al càncer infantil.  El director del laboratori, el doctor Jaume Mora, ha destacat que l'única via per millorar el diagnòstic i tractament en quest tipus de càncer, que actualment supera el 80% de supervivència, passa únicament per la investigació i que si el laboratori existeix actualment és gràcies a "les polseres Candela" i a tota la gent que ha fet possible la iniciativa i que va creure en ells. "Això és un contracte, ells ens donen els diners i nosaltres els retem comptes. Si no percebessin que el que fem els afecta en forma d'un millor diagnòstic i tractaments un únics al món que desenvolupem aquí ja no existiríem",  ha assenyalat el doctor Mora.  La responsable de captació de fons de l'Hospital Sant Joan de Déu, Glòria Garcia, ha remarcat que tots els diners aconseguits "tenen noms i cognoms i han servit per una cosa tant important com és retenir talent per a la investigació". En aquest sentit ha explicat que amb el milió d'euros recaptat s'ha pagat el sou de gairebé la meitat dels investigadors del laboratori durant aquests tres anys.  Vist l'èxit aconseguit, la mare de la Candela ha anunciat que les famílies que van impulsar la iniciativa han decidit crear una associació "oberta a tothom" per preservar tot el que s'ha aconseguit fins ara i "legalitzar" la situació de "les polseres Candela". Així, ja estan creant un web específic i fent les passes necessàries per crear l'associació el més aviat possible.

Summary: Una iniciativa impulsada per dues nenes ha recaptat un milió d'euros en tres anys contra el càncer infantil


Protecció Civil ha activat el Pla d'actuació per prevenir efectes de les onades de calor sobre la salut davant la previsió d'altes temperatures aquest dimarts i demà dimecres al Segrià. El pla està en fase 2 davant la previsió que es puguin superar els 37,7 graus amb una perillositat moderada probable d'entre el 30 i el 70%, i demà dimecres hi ha una possibilitat superior al 70%. La regidoria de Polítiques per als Drets de les persones incrementa la prevenció i el seguiment als col·lectius vulnerables. El focus doncs, es posa sobretot en persones majors de 75 anys que viuen soles o en habitatges mal condicionats, nadons, discapacitats, persones amb malalties cròniques, amb risc de vulnerabilitat, que realitzin una activitat física intensa o que hagin de romandre o fer activitat física a l'aire lliure incloent activitats laborals. Des de la Regidoria de Polítiques per als Drets de les Persones es prenen mesures com que l'empresa que presta el servei d'Ajut a Domicili a través dels seus treballadors informen de la previsió de temperatures així com de les mesures a prendre per evitar un cop de calor a les persones grans, malalts crònics o persones amb dependència que viuen soles. L'empresa del servei de Menjar sobre Rodes informa mitjançant els repartidors del menjar o trucada telefònica, de les previsions d'onada de calor, així com de les mesures preventives que cal realitzar. Serveis com l'Equip de Serveis Socials Bàsics, Oficina d'Atenció Social Maranyosa, Servei d'Atenció a la Infància i l'Adolescència (SAIA) i el Programa Gent Gran Proporcionen informació general de les mesures a prendre en cas d'onada de calor, vetllant especialment per tal que la informació arribi als col·lectius de risc en els que intervenen. I des del servei de Salut Pública de l'Ajuntament es fa l'intercanvi d'informació amb la Regió Sanitària de Ponent per analitzar els indicadors que poden veure's afectats en una situació de risc de calor. El Pla inclou la participació dels diferents departaments municipals: Salut Pública, Benestar Social, Participació Ciutadana, Protecció Civil i representants de l'ICS i CatSalut.

Summary: Activat el Pla d'actuació per prevenir efectes de les onades de calor a Lleida


'Estiu 1993', de Carla Simón, s'ha endut el premi al millor llargmetratge en la desena edició del Festival Internacional de Cinema en Català (FIC-CAT), a més del premi Nova Crítica. El film explica la història de la Frida, una nena de sis anys que afronta el primer estiu amb els seus tiets, la nova família adoptiva després de la mort de la seva mare. Els guanyadors s'han donat a conèixer en la gala de cloenda del festival, conduïda per Toni Albà, a Roda de Berà. 'Graffiti', de Lluís Quílez, ha estat reconegut com el millor curtmetratge. El premi al millor documental ha estat per 'Sasha', amb guió i direcció de Fèlix Colomer. 'La propera pell', d'Isaki Lacuesta i Isa Campo, ha rebut el guardó de millor guió cinematogràfic. Blaumut, amb 'Previsions d'acostament' han rebut el premi al millor videoclip. El públic ha premiat ‘El viatge de l’Unai’, un documental d’Andoni Candela. El premi ‘Jove 48 hores’ ha estat per ‘Les coses són allí’, un curtmetratge de la tarragonina Lia Guasch. Aquesta categoria forma part del FIC-CAT des de la segona edició i és, segons el director, Antonio Barrero, una “aposta jove, innovadora, en què les seves produccions curtes són una troballa perquè tenen un punt de frescor i innovació lligat amb el punt de pedagogia que defensem”. El guió per a un curtmetratge de ficció ‘Címbals’, d’Artur Trias, ha rebut el guardó al millor guió escrit. El documental ‘Cucli’, amb guió i direcció de Xavier Marrades, ha rebut la menció especial del jurat. Pel que fa a la millor producció de les comarques tarragonines, ha estat premiat ‘Baix a mar, els estius a la Torredembarra dels anys 20 als anys 40 del segle XX’, un documental de Maria Roig. ‘Clic!’ ha estat el curtmetratge premiat com la millor producció d’un centre educatiu, fet per l’alumnat de batxillerat de Cultura Audiovisual de l’Institut Llucmajor amb direcció de Víctor Castells. Segons Barrero, el veredicte és “equànime” i amb els premis del públic, Nova Crítica i millor guió escrit s’arrodoneix el palmarès: “estan molt ben repartits”, ha afirmat. La directora i guionista Rosa Vergés ha rebut el premi honorífic atorgat pel Festival. ‘Incerta Glòria’, amb guió de Coral Cruz i direcció d’Agustí Villaronga, ha rebut la menció especial del Jurat per “la qualitat de la producció, l’excel·lència en l’adaptació d’un clàssic de la literatura catalana contemporània i la capacitat de connectar amb un públic molt ampli”. La gala, conduïda per Toni Albà, que ja va conduir la primera cloenda del festival de curtmetratges, ha tingut un caràcter còmic amb l’actor “transformant-se en múltiples personatges” durant una hora i mitja. Per la catifa vermella han desfilat cares conegudes de la indústria cinematogràfica, com Roser Tàpies, Marta Bayarri, Míriam Porte, Marcel Barrena, Joan Pera, Peyu o Peter Vives.  La presidenta del Parlament, Carme Forcadell, ha participat en la cloenda, on ha afirmat que el cinema català té “molt potencial” però ha reconegut que està passant “uns moments complicats” perquè “estan canviant els hàbits culturals”. “Tenir l’VA cultural al 21% no ajuda gens i tampoc ajuda que s’està instal·lant la idea que l’accés a l’oci i a la cultura audiovisual ha de ser de franc”, ha dit, “fer cinema ara costa molts diners”. “Hem de treballar per fer que el cinema català sigui viable econòmicament”, ha reivindicat Forcadell, que ha afirmat que “la cultura catalana no pot renunciar al cinema”. Segons la presidenta del Parlament, Catalunya és creativa i ho ha demostrat “amb les manifestacions més creatives de la història”. Un cop tancada la desena edició, el director del certamen ha assegurat que ja pensen en la pròxima, quan intentaran “consolidar el que ja s’ha aconseguit” amb un eix temàtic que han començat a dibuixar però que encara no ha volgut avançar. Segons Barrero, ja s’ha aconseguit que els espectadors del FIC-CAT no vinguin “per militància” sinó que trien la pel·lícula que els interessa veure, “i les sessions estan a vessar”. “Estem en el camí que cal”, ha afirmat Barrero, que creu que es compleix l’objectiu “si la gent respon i pot debatre el que es veu a la pantalla”.

Summary: 'Estiu 1993', de Carla Simón, premi al millor llargmetratge de la desena edició del FIC-CAT


Dos informàtics que han testificat al Suprem, Vicente Nos i Quim Franquesa, han explicat que es van reunir amb Carles Puigdemont, Oriol Junqueras, Marta Rovira i una quinzena de persones més el 16 d'agost de 2017 al Palau de Pedralbes per presentar una proposta per una aplicació de votació electrònica que s'havia de fer servir per al vot a l'estranger l'1-O. Ningú els va concretar com cobrarien (el cost del projecte rondava els 500.000 euros) i van veure que el calendari era just i es van fer enrere. Han assegurat que no van cobrar res però que a la reunió ja els van avisar que no pagaria la Generalitat perquè "tenia els comptes intervinguts" i que ho faria "un tercer". Però que ja no els van concretar res més i es van fer enrere.  Tots dos han explicat que el seu "interlocutor" amb el Govern era l'exconseller de Governació Xavier Vendrell. De fet, Franquesa ha relatat que el va ser Vendrell qui el va trucar en primer terme, des d'un número desconegut i presentant-se amb el nom de Jordi. Va ser Franquesa qui es va reunir amb Vendrell a finals de juliol a un bar de Sant Joan Despí. En aquesta reunió, segons ha dit, els van dir que l'encàrrec seria "legal" perquè estaria emparat amb la llei del referèndum que el Parlament preveia aprovar properament.  No els concreten com pagar  Ambdós informàtics han  concretat que només van fer una proposta i que van avançar que tindria un pressupost de 400.000 a 500.000 euros. Passades dues setmanes, Nos ha assegurat que ningú li havia aclarir com s'havia de concretar la facturació si es formalitzava l'encàrrec. Per això, ha dit que per "falta de temps i diners" no va anar més enllà i que no van fer cap contractació. També ha explicat que tampoc li van donar detalls de com es faria el pagament.  Una versió que ha reiterat després Quim Franquesa. L'informàtic també ha explicat que a principis de setembre, "abans que s'aprovés la llei de la Generalitat", van veure que el projecte "no anava enlloc" i es van "fer enrere". Franquesa ha dit al fiscal que el calendari era massa just per fer una aplicació per a la votació per al vot electrònic.  També ha concretat que en la reunió a Pedralbes ja els van deixar clar que la Generalitat no seria qui fes el pagament perquè "tenia els comptes bloquejats". "Ens van dir que ho faria un tercer, però no ens van dir qui era", ha relatat.  A preguntes de fiscalia, l'altre informàtic, Vicente Nos, ha dit que ningú li va demanar ni confidencialitat ni silenci i també ha aclarit que quan s'hi va reunir el referèndum encara no estava suspès pel TC.  El CTTI no estava "disposat" a desenvolupar-la  Franquesa ha explicat que a finals d'agost va mantenir una reunió amb tècnics del Centre de Telecomunicacions i Tecnologies de la Informació (CTTI) de la Generalitat. "Anàvem a presentar l'anàlisi tècnic", ha explicat, "però els tècnics del CTTI no estaven gaire disposats a desenvolupar un projecte d'aquestes característiques". "No van donar el seu vistiplau", han dit. Tots dos ja van declarar davant la Guàrdia Civil i han reconegut que els van ensenyar fotografies per identificar més assistents a la reunió, però no han assenyalat cap altre nom a banda de Puigdemont, Junqueras i Rovira.

Summary: Dos informàtics relaten al Suprem una reunió amb Junqueras i Puigdemont per proposar un sistema de votació per a l'1-O


Aristóbulo de Juan, Antoni Brunet, Joaquin Trigo i el programa de TV3 Valor Afegit, reben els Premis a l'Excel·lència Financera 2017 de l'Institut d'Estudis Financers ACN Barcelona.-El secretari general d'Economia, Pere Aragonès, ha assegurat que "com a Generalitat de Catalunya" estan "convençuts" que les institucions catalanes podran "superar" el "repte que suposa la situació actual". Ho ha dit aquest dilluns al vespre en el discurs de tancament de l'entrega dels Premis a l'Excel·lència Financera 2017 de l'Institut d'Estudis Financers que s'ha celebrat a la seu de Foment del Treball a Barcelona. L'edició d'enguany –la desena- ha guardonat l'antic director del Banc d'Espanya, Aristóbulo de Juan; el director d’assumptes públics i corporatius de Cellnex, Antoni Brunet; professor universitari i antic director executiu de Foment i l’Instituto de Estudios Económicos, Joaquin Trigo i el programa de TV3 Valor Afegit.  Aragonès ha emplaçat els assistents -entre els quals destacats membres del món empresarial català- a "donar valor als elements que ens fan forts" i ha lloat el "dinamisme" de l'economia catalana. El secretari general d'Economia ha dit que des de les institucions s'esforçaran per superar una "realitat complexa" com és l'actual i ha afirmat que des de la Generalitat seguiran treballant "sense autocomplaença" i amb "rigor". D'aquesta manera Aragonès confia "superar" la situació actual. "Estic convençut que així serà des d'una societat plural i diversa", ha conclòs.  A l'acte que ha clos el secretari general del Departament d'Economia, s'han fet entrega dels premis que atorga anualment l'IEF. Aristóbulo de Juan ha estat distingit amb el premi IEF a l’Excel·lència Financera a la Carrera Professional per la seva "destacada trajectòria professional en banca i finances". De Juan ha estat durant 9 anys director general del Banc d’Espanya, entre d'altres. El premi a l’Excel·lència Financera a la Carrera Acadèmica ha estat per Joaquin Trigo que és Doctor en Ciències Econòmiques per la Universitat de Barcelona i té una llarga trajectòria en la docència i la investigació i divulgació –amb més de 20 llibres publicats-. D'altra banda, Antoni Brunet ha rebut el premi a l’Excel·lència Financera en Comunicació per la seva "destacada i transparent labor professional en política comunicativa" a Cellnex però també en anteriors càrrecs. Per últim, el programa de TV3 Valor Afegit ha estat guardonat amb el premi a l’Excel·lència Financera en Divulgació per aprofundir "en els elements que ajuden a entendre les claus del moment econòmic i financer, les possibilitats del mercat laboral o les tendències de consum" des de fa 14 anys.

Summary: Pere Aragonès assegura que les institucions catalanes podran "superar" el "repte que suposa la situació actual"


El president de Mèxic, Enrique Peña Nieto, ha afirmat que el país no reconeixerà la independència de Catalunya si aquesta surt d'una "declaració unilateral". En resposta a la pregunta d'una periodista del Grup Radio Fórmula de México, Nieto ha assenyalat que en el cas d'una DUI que determini la independència de Catalunya, Mèxic no la reconeixerà. En una roda de premsa celebrada dijous amb motiu de la trobada amb el primer ministre canadenc, Justin Trudeau, el president mexicà ha respost que la posició de Mèxic és a favor "de la unitat d'Espanya, una sola Espanya" i que no reconeixerà Catalunya com "una nació independent" a partir d'una DUI. "Aquesta és la posició de Mèxic i és la que hem fet pública una vegada i una altra", ha dit. Nieto ha lamentat també la "violència que en un moment es va presentar davant del referèndum", en al·lusió a la repressió policial l'1-O.

Summary: Peña Nieto assegura que Mèxic no reconeixerà una Catalunya independent "si surt d'una DUI"


L’exdirectora financera del Palau de la Música Gemma Montull ha assegurat aquest dimecres que l'entitat va pagar factures de CDC amb diners aportats per la constructora Ferrovial a la Fundació musical com un suposat patrocini cultural. En resposta al fiscal del 'cas Palau', Montull ha explicat que no recorda quan va començar a sospitar dels pagaments de Ferrovial a CDC a través del Palau, però creu que es feia des de diversos anys abans de la seva entrada. A més, ha dit que aquest tema el portaven directament Millet i Montull i que Millet era qui es reunia amb CDC i Ferrovial, ho explicava a Montull i aquest a la seva filla perquè fes els moviments de diners corresponents. A més, ha dit que Millet, en general i especialment en aquest tema, era "molt estricte i molt, molt incisiu", ja que li "preocupava molt" saber quan Ferrovial pagava al Palau.

Summary: Gemma Montull ratifica que el Palau va pagar factures de CDC amb diners de Ferrovial


El nou Pla d'Ordenació Urbanística (POUM) que proposa l'Ajuntament de Lleida preveu transformar per complet els Camps Elisis i els seus voltants en vint anys. L'alcalde de la ciutat, Fèlix Larrosa, ha concretat aquest dijous que el nou POUM preveu traslladar el recinte firal a la zona de l'antiga Hípica i crear així un "complex firal de referència, més modern que reforci la capitalitat de Lleida com a centre de negocis", en una superfície de dotze hectàrees i mitja. Així, on són ara els pavellons s'hi podrien construir 371 habitatges. Per altra banda, la Paeria plantejava que, com a condició per edificar en zones d'expansió, al perímetre de la ciutat, les empreses haguessin d'invertir també al Centre Històric. La Generalitat ha proposat incloure també la Mariola i la Paeria ho farà. L'objectiu és aconseguir rehabilitar o reconstruir 2.100 habitatges, entre el Centre Històric i la Mariola.  L'alcalde de Lleida, Fèlix Larrosa, ha destacat en una trobada amb periodistes que la Comissió Territorial d'Urbanisme ha donat el seu vistiplau al model plantejat pel nou Pla d'Ordenació Urbanística Municipal (POUM) de Lleida i n'ha destacat les seves característiques innovadores.  Pel que fa als terminis d'aprovació provisional del POUM al ple municipal, l'alcalde ha assenyalat que ha iniciat una ronda de contactes amb els portaveus dels grups municipals per tractar sobre aquesta qüestió. Ara, ha afegit, s'hauran de fer les modificacions que es considerin oportunes per incorporar les observacions de la comissió i quan estigui llest el document s'establirà el calendari per la seva aprovació provisional. El paer en cap ha afirmat que confia que serà abans de les eleccions. Entre les principals característiques d'aquest nou mapa urbanístic s'hi troben l'aposta per la contenció del creixement urbanístic; la designació de sòl urbanitzable no delimitat com a gran reserva pel creixement demogràfic futur de la ciutat vinculant el seu desenvolupament a la inversió en la regeneració del Centre Històric; la renovació del teixit urbà de l'Eixample de la ciutat per guanyar qualitat urbana; les previsions d'habitatge social; les dotacions de zones verdes i equipaments; la definició de l'Horta com a espai singular a consolidar per potenciar l'activitat agrària; la posada en marxa de nous sectors econòmics com el de Torreblanca-Quatre Pilans amb una aposta especial per la logística; i l'impuls al patrimoni amb el Pla especial del riu Segre i el Pla especial del Turó de la Seu Vella. Larrosa ha explicat que la Comissió d'Urbanisme ha plantejat algunes consideracions de caràcter tècnic que no qüestionen el model proposat i que ara s'analitzaran per valorar la seva inclusió en el document que es portarà a l'aprovació del ple. Entre altres, fan referència a la regulació de les urbanitzacions amb dèficits a l'Horta i als mecanismes de gestió per vincular la inversió al Centre Històric amb el desenvolupament de nous sectors urbanitzables a la perifèria, una possibilitat que també s'ampliarà a la Mariola. "Per cada metre quadrat de sostre que desenvolupi al Centre Històric, es podran qualificar terrenys que permetin desenvolupar deu metres quadrats de sostre al perímetre de la ciutat", ha explicat el coordinador tècnic municipal de plantejament urbanístic, Joan Blanch. Blanch ha especificat que al Centre Històric hi ha 7 àrees d'innovació social i urbana, que requereixen tirar a terra els edificis existents i construir-hi de nous, i 9 àrees de rehabilitació urbana, que requereixen la rehabilitació dels edificis existents. En total al centre històric es podria actuar sobre 1.800 habitatges i a la Mariola en uns 300. Pel que fa al perímetre de la ciutat on es podria edificar de nou, Blanch calcula que s'hi podrien construir uns 19.400 habitatges. Un nou recinte firal més modern Dins del Pla d'Ordenació Urbanística Municipal, s'estableix també la futura ordenació del sector de Fira de Lleida, que viurà una transformació important a llarg termini. L'alcalde ha destacat que a la Comissió també es va avalar la proposta del POUM per implantar un nou recinte firal a la ciutat que inclourà el recinte de l'Hípica, que ara s'està arranjant per fer-hi un nou espai polivalent, i l'espai que queda entre el Canal de Seròs, el pont de Pardinyes i la via ferroviària, d'unes 12,5 hectàrees. "Ens permetrà desenvolupar un nou model de Fira més modern, més avançat, més preparat i que reforça també la capitalitat de Lleida com a centre de negocis. Plantegem una operació que sigui sostenible econòmicament i que ens consolidi de facto com la segona ciutat firal de Catalunya", ha afirmat l'alcalde. Dilluns l'alcalde es reunirà amb el president de la Cambra de Comerç i de la Comissió Delegada de Fira de Lleida, Joan Simó, i ben aviat amb la resta de patrons per treballar en aquest projecte. La proposta inclou refer l'estructura firal, de manera que els espais firals existents, que tenen una superfície total de 57.000 metres quadrats, passin a ser residencials amb un màxim de 371 nous habitatges que tancaran aquest sector del barri de Cappont. Aquesta actuació es complementarà amb una nova ampliació dels Camps Elisis cap al vial de Victoriano Muñoz que, juntament amb una nova franja verda prevista al carrer Santa Cecília, farà que les zones verdes en aquest sector arribin al 47%, molt per sobre de l'habitual i del que fixa la llei. "La Meta i els Docs seran municipals" L'alcalde també ha volgut deixar clar la situació de la Farinera La Meta. A l'estació s'ha fet una revisió del Pla de Millora Urbana vigent, que ara s'està negociant amb el Govern espanyol, ja que és el propietari majoritari amb un 60% de titularitat, i que abasta també l'àrea dels Docs i La Meta, ha explicat. "Tenim una opció de compra documentada i pactada amb la titularitat que es va aturar de forma acordada, a l'espera que s'adopti el nou Pla de Millora Urbana de l'Estació, per una qüestió de lleialtat entre les parts", ha declarat. El Pla definirà els aprofitaments previstos en tot aquest sector. En cap moment s'han negociat els usos que acolliran aquests edificis, que tenen uns condicionants constructius importants, ha afegit l'alcalde. "La vocació absoluta que tenim és que La Meta i els Docs han de ser municipals per dinamitzar tot aquell sector de Príncep de Viana. La voluntat és la mateixa", ha conclòs el paer en cap.

Summary: El POUM de Lleida preveu transformar la zona dels Camps Elisis, traslladant el recinte firal i construint habitatges


L’Ajuntament d Barcelona i les associacions i gremis de comerciants de la ciutat han acordat l’obertura de cinc diumenges en els mesos de maig i octubre d’aquest any i allargar l’horari d’obertura d’aquests comerços fins a les 20h del vespre. Els diumenges que podran obrir les botigues seran el 8, 15 i 22 de maig i el 2 i el 9 d’octubre. A més, s’estableix l’obertura per aquest any dels diumenges 23 d’abril i el 3 de desembre. A l’acord s’han sumat les grans distribuïdores afiliades a les patronals Cedac i Angel, que han participat en la presentació de l’acord a l’Ajuntament de Barcelona. El Govern municipal té el suport polític del PSC i ERC per donar sortida al pacte en el ple municipal del març. La iniciativa del regidor municipal Agustí Colom de l’Ajuntament de Barcelona ha aconseguit pactar amb tot el teixit comercial i de botiguers de la ciutat de Barcelona un acord d’obertures de diumenges que deixa satisfet a tots, a les grans superfícies i al petit comerç.  Agustí Colom ha destacat que el més important d’aquest acord no ha estat el què sinó el com s’ha arribat a l’acord. Un pacte que deixar a tots ‘’a gust’’ i no exclou a ningú. D’aquesta manera, ha destacat Colom, s’ha aconseguit cohesionar encara més al teixit productiu del comerç de Barcelona.  Vicenç Gasca, president de la Fundació Barcelona Comerç, ha coincidit amb Gabriel Jené, de Barcelona Oberta, dues entitats dividides tradicionalment en l’obertura dels diumenges. Gasca ha estacat que l’acord suposa una expressió del ‘’seny del comerç català’’. Fins ara, els comerciants estaven d’acord amb el 99% dels problemes que afectaven al sector però a partir d’avui ‘’estem d’acord amb el 100%’’.  El president de la Fundació Barcelona Comerç ha reconegut que l’acord era positiu per al sector ‘’perquè tots han renunciat alguna cosa’’ per consensuar un punt en comú. A partir d’ara es pot treballar pel futur del sector i es té un període de 4 anys de tranquil·litat, ha reblat.  L’acord entre l’Ajuntament de Barcelona i els comerciants s’ha plantejat per quatre anys, el període de mandat de Barcelona en Comú. Tot i això, Agustí Colom ha destacat que l’acord es pot allargar per un període més llarg si alguna de les parts no el denuncia.  Les converses entre l’Ajuntament i les patronals del sector van determinar la necessitat de descartar l’obertura dels diumenges del mesos de juliol, agost i mig setembre com es va fer l’any passat i s’ha optat per obrir els diumenges que van del 5 al 24 de maig i els que van de l’1 al 14 d’octubre, cosa que suposa 3 diumenges el mes de maig i dos diumenges el mes d’octubre.  Els botiguers i l’Ajuntament han considerat que aquests diumenges d’octubre i de maig són mesos amb un alt nombre de turistes que arriben a Barcelona per passar uns dies de descans i visitar la ciutat, gràcies al bon temps que habitualment té la ciutat en aquests mesos. Són mesos, han explicat, millors que els de juliol, agost i setembre, on el turista que arriba a Barcelona és més de sol i platja i està menys disposat a comprar.  Aquestes dates impliquen que per aquest any 2016, els diumenges festius seran el 8, el 15 i el 22 de maig i 2 i el 9 d’octubre. Altres anys, els dies variaran per efecte calendari però sempre estaran compresos amb les dates de l’acord.  A més, l’Ajuntament, dels quatre dies que pot elegir com festius d’acord amb la legislació de la Generalitat, s’ha compromès que dos d’aquests festius els pactarà amb els botiguers. Això suposa que per aquest any 2016 el 23 d’abril i el 3 de desembre seran festius d’obertura els diumenges.  L’obertura d’aquests establiments en diumenge està condicionada a la ubicació del comerç en un barri turístic. Aquesta distribució geogràfica no s’ha modificat en relació amb els barris afectats per l’obertura dels diumenges de l’any passat. Així els comerços afectats per l’acord seran els dels barris de Ciutat Vella, Eixample, Sants-Montjuïc, Gràcia i Sant Martí.  La franja d’obertura serà entre les 12h del migdia i les 20h del vespre.  A l’acord també s’han adherit els sindicats majoritaris de CCOO i la UGT. Vicenç Terrats, de CCOO, ha intervingut en la presentació de l’acord i ha destacat que el resultat obtingut era una mostra de model de concertació.

Summary: Els botiguers i l’Ajuntament de Barcelona pacten obrir cinc diumenges dels mesos de maig i octubre


TV3 estrenarà la temporada vinent ‘Estàs igual!’, un programa d’entreteniment que a cada emissió provarà de repetir la fotografia d’un grup feta anys enrere, amb els mateixos protagonistes. La conductora del programa serà l’actriu Cristina Brondo, que al seu torn va debutar a TV3 ara fa 20 anys interpretant la Clàudia de ‘Poblenou’, la primera telenovel·la de la història de la cadena. El programa, una coproducció de TV3 i Espurna Visual (Lavínia), és una adaptació del format original danès ‘Get the Picture’. La temporada d’‘Estàs igual!’ constarà de 13 capítols.  Més de vint anys després del seu debut televisiu, Cristina Brondo serà l’encarregada de conduir una de les noves propostes de TV3 per a la temporada que ve, el programa “Estàs igual!”.  “De fet, també podria ser-ne la protagonista: només caldria que recuperés una foto vella de la família de “Poblenou” i la volgués tornar a fer amb els mateixos personatges”, insinua la cadena. I és que en això es basarà el programa: reunir els protagonistes d’una instantània vella, enfrontar-los amb el passat, “viure l’emoció del retrobament” i reconstruir aquella imatge en l’actualitat.  Brondo s’encarregarà d’acompanyar els protagonistes de cada un dels capítols en la seva recerca i serà testimoni de tot el procés fins que s’aconsegueixi reproduir l’antiga imatge en l’actualitat. “Una proposta diferent, emotiva i sorprenent, un viatge emocional ple d’humor i de complicitat, amb imprevistos i sorpreses, carregat d’històries humanes i amb una instantània final que impactarà l’espectador”, promet la cadena pública.

Summary: TV3 fitxa Cristina Brondo per presentar el nou programa ‘Estàs igual!’


Un incendi ha afectat aquest divendres un magatzem d'una empresa de manteniment i reparació de iots al port de Barcelona. Segons Protecció Civil, no consten afectats i les instal·lacions han estat desallotjades. El foc ja està sota control, segons ha explicat a l'ACN l'empresa afectada, Marina Barcelona 92, que ha limitat la incidència a un "petit ensurt". L'incendi ha provocat una gran columna de fum que s'ha pogut veure des de diferents punts de la capital catalana. El Port de Barcelona ha activat en alerta el seu pla d'autoprotecció. Segons les primeres informacions de què disposa Protecció Civil, dins de les instal·lacions hi haurien cremat palets de fusta.

Summary: Incendi en el magatzem d'una empresa al port de Barcelona sense afectats


L'Associació Vic Bang Jazz Cava de Vic arriba aquest dissabte als 25 anys de vida. Amb motiu de l'efemèride, s'ha preparat una programació especial amb un seguit d'actuacions de músics representatius d'aquest quart de segle. Entre els artistes programats destaquen Sergi Sirvent, Gorka Benítez i David Xirgu, Raynald Colom i Horacio Fumero, i Astrio. La programació especial s’allargarà durant tota la temporada amb activitats paral·leles, concerts sorpresa i s'acabarà amb un concert final dins del Voll Damm Festival de Jazz de Vic el proper maig del 2017. Un dels membres de la junta de l'associació, Jordi Casadesús, ha explicat a l'ACN que ara el repte de la Jazz Cava és "que sigui necessària per la gent de Vic; que sigui un punt de trobada entre músics, públic i gent entusiasta de la música; i que sigui un centre neuràlgic de tota la cultura musical a Osona i Vic". La celebració arrencarà aquest dissabte amb una festa especial i el concert de Marc Vernis Trio. La Vic Bang Jazz Cava és una entitat cultural sense ànim de lucre fundada l’any 1991 per Toni Pujol, Marcel·lí Druguet i Montse Albàs, dedicada a difondre la música de jazz en particular i tota la música creativa en general. L'entitat disposa d'un local social, que és la Jazz Cava, situat a la muralla històrica de Vic, a la Rambla dels Montcada. Un local amb un encant molt especial per la seva construcció en pedra i molt bona acústica i on s'han celebrat la majoria de concerts i activitats que ha organitzat l'entitat durant aquest quart de segle. Al cap de l'any, s'hi poden arribar a escoltar prop de 120 concerts de música en viu. La primera actuació serà a càrrec de Marc Vernis Trio, aquest dissabte, i comptarà amb la presència de convidats especials per a l’ocasió. El concert serà a les deu del vespre i serà amb entrada gratuïta. El següent serà el diumenge 23 d’octubre, amb el pianista Sergi Sirvent presentant el seu projecte 'Unexpected', acompanyat de Tempe Hernández i Dani Domínguez. El 12 de novembre serà l’ocasió de veure en directe el duo que formen Gorka Benítez i David Xirgu amb l’espectacle 'Quiero volver a Marte otra vez'. L’11 de desembre hi actuarà un altre duet format per Raynald Colom i Horacio Fumero i el 16 de desembre, després de 5 anys de la seva actuació a la festa del 20è aniversari, un concert especial d’Astrio. Un dels membres de la junta de l'Associació Vic Bang Jazz Cava de Vic, Jordi Casadesús, ha explicat que no va ser fins l'any 1993 que l'entitat es va establir al local de la muralla, abans els concerts es duien a terme al Casino de Vic i a la sala Nexus. Un dels punts d'inflexió de l'entitat va ser l'any 1998, quan per primera vegada es va engegar el Festival de Jazz, "que s'ha acabat convertint en un dels punts forts de l'associació". Casadesús recorda que amb aquests dinou anys de vida, de mica en mica, han anat passant generacions de músics que han anat adquirint "una forta vinculació amb la sala".  Casadesús ha explicat que en la darrera època, la taquilla i els concerts han estat l'etapa "més baixa" de l'associació, "en què potser després d'uns anys inicials molt àlgids, va baixar una mica el públic". Amb el relleu generacional dins l'associació, ara s'ha "obert" la programació cap a una programació més eclèctica, no només focalitzada estrictament de jazz, la qual cosa que sembla que el públic ha agraït i els fa mirar el futur "amb moltes ganes". I també perquè s'han encetat noves propostes com el festival Foramuralla. Noms com el saxofonista Pep Poble, Santi Serratosa dels Gossos, Xef Vila, Quimi Portet o Oques Grasses han ressonat amb força i de manera recurrent per les parets de la Jazz Cava. Casadesús ha explicat que l'encant que té el local és un dels seus punt forts, "una sala de pedra de dimensions petites que permet un tracte proper amb el públic que els músics gaudeixen i valoren molt i fa que tinguin ganes de venir i tornar". Precisament, aquest tracte directe dels músics amb la sala i la gent que els ve a escoltar els fa sentir molt orgullosos, ha destacat Jordi Casadesús.

Summary: La Jazz Cava compleix 25 anys amb el repte de convertir-se en el "centre neuràlgic" de tota la cultura musical a Vic


La ministra de Política Territorial, Meritxell Batet, ha carregat contra el PP de Pablo Casado per "manca de sentit d'Estat" i considera que amb la seva actitud sobre la proposta del relator "no posa en perill el govern socialista sinó el sistema democràtic". "Acaben confonent la crítica política amb l'atac als poders de l'Estat i les institucions", ha lamentat en una entrevista a 'Radio 4'. Batet també lamenta que els partits de l'oposició no hagin posat sobre la taula "solucions polítiques a la crisi territorial de Catalunya" i que critiquin l'aposta pel diàleg del govern espanyol. La ministra defensa que aquesta és "l'única eina per resoldre el problema" i que el diàleg estarà sempre dins dels límits de la Constitució i l'Estatut.  La ministra ha volgut desvincular l'aposta pel diàleg de l'aprovació dels pressupostos. Batet ha defensat els comptes i ha dit que "són molt bons" i ha demanat a tots els partits que els votin "en funció del contingut". "Racionalment hi ha tots els motius per votar-los i el que demanem des del primer dia a totes les forces que es fixin en el benefici que aporten", ha manifestat.

Summary: Batet critica la "manca de sentit d'Estat" del PP i alerta que posa en perill "el sistema democràtic"


Els equips d'emergència han localitzat sana i estàlvia una dona de 85 anys que s'havia perdut al Pi de Sant Just, dins el terme municipal d'Olius (Solsonès). L'avís de la desaparició es va rebre a les 18.23 hores d'aquest dissabte. Els familiars de l'afectada, veïna de Santpedor, li havien perdut la pista a la zona del cementiri i van fer un trucada als Mossos d'Esquadra. Cinc dotacions dels Bombers de la Generalitat i efectius dels Mossos d'Esquadra, del SEM, de les ADF i veïns de la zona l'han buscat durant tota la nit sense èxit. Pels voltants de les deu del matí d'aquest diumenge –i després d'unes quinze hores de recerca- uns veïns han trobat la dona a tocar d'un camí, desorientada però en bon estat de salut.

Summary: Troben sana i estàlvia una dona de 85 anys que s'havia perdut a Olius, al Solsonès


El fiscal anticorrupció, Manuel Moix, ha demanat al fiscal de l’operació ‘Lezo’, Carlos Yáñez, que reunincïi a la seva plaça a Madrid i torni a Granada, segons ha informat aquest dimecres la Cadena Ser. Yáñez es va enfrontar a Moix per la pretensió del seu superior d’impedir els registres de l’operació ‘Lezo’ que va comportar la detenció de l’expresident de la Comunitat de Madrid, Ignacio González. Anteriorment, segons la Ser, també hauria intentat prohibir les escoltes telefòniques.  La negativa de Moix a donar llum verda als registres de l’operació ‘Lezo’ va motivar la convocatòria de la junta de fiscals anticorrupció, que aquesta vegada van donar suport al seu company –en contra del criteri del seu superior- i van avalar els registres, de manera que el fiscal anticorrupció en cap va haver de canviar de criteri.   El nom de Moix apareix als sms de González que la investigació ha posat al descobert i que apunten que l’expresident de la Comunitat de Madrid tenia coneixement del nomenament de Moix com a fiscal anticorrupció almenys sis mesos abans que es produís.  La Fiscalia anticorrupció ha emès un comunicat després que la Ser hagi posat de manifest les pressions per apartar Yáñez del cas. Segons el comunicat, Moix “no ha cessat Carlos Yáñez ni tampoc li ha demanat que s’aparti de la investigació”.  Assegura que el propi fiscal “ha sol·licitat recentment la renovació de la seva plaça en comissió de serveis”, i aquesta renovació “ha estat aprovada per la Fiscalia General de l’Estat”.

Summary: Moix demana al fiscal de l’operació ‘Lezo’ que s’aparti del cas, segons la Ser


La ministra de Treball en funcions, Magdalena Valerio, ha fet una crida aquest dimarts a la participació a les eleccions espanyoles del 10-N i ha animat la ciutadania a anar a les urnes per evitar que altres persones "decideixin per elles". En un acte del PSC de Barcelona, Valerio s'ha referit al macrobaròmetre del CIS que pronostica que el PSOE milloraria els resultats electorals i ha reconegut que es tracta d'una enquesta "esperançadora". Després de dir que l'única enquesta vàlida és la de les urnes del 10-N, ha reclamat que els espanyols participin dels comicis. Pel que fa a Catalunya, s'ha mostrat convençuda que després de les eleccions hi haurà un govern espanyol liderat pel PSOE que apostarà per la pau i el diàleg "emmarcat amb la llei". Respecte les protestes a Catalunya derivades de la sentència de l'1-O, Valerio s'ha mostrat convençuda que hi ha una "immensa majoria" de la població catalana que vol viure en "pau i tranquil·litat, prosperitat, una feina digne, una millor sanitat, educació, serveis socials i un sistema de pensions sòlid". Per això, s'ha mostrat confiada que després del 10-N hi haurà un govern espanyol "en plenitud de funcions" que apostarà per la pau i el diàleg dins la Constitució Espanyola i les lleis. Així, ha reivindicat que el president del govern espanyol en funcions, Pedro Sánchez, té la ma estesa al diàleg però ha dit que el president de la Generalitat, Quim Torra, ha de començar per vetllar pels interessos de tot el poble català. "Propiciar el diàleg aquí a Catalunya entre les persones que opinen com ell amb una visió independentista i els que no. El primer que ha de fer és treballar pel diàleg al territori que el lidera, per la pau i respectant les lleis", ha detallat.  Pel que fa a les polítiques socials que pretenia impulsar el govern espanyol per millorar la vida de la ciutadania, ha lamentat que hagin quedat en pausa per la impossibilitat de tirar endavant els pressupostos generals de l'Estat de 2019. Tot i això, ha dit que caldrà tirar-ne endavant de noves després de les eleccions del 10-N.  Finalment ha apel·lat a l'estabilitat política després del 10-N tant a l'Estat com a Catalunya per impulsar diversitat de polítiques socials. En aquest sentit, ha destacat com a prioritaris afrontar reptes del treball, la seguretat social, vetllar per la igualtat de les persones immigrants, amb diversitat funcional i l'aposta per polítiques d'igualtat.

Summary: Valerio celebra el CIS "esperançador" que millora els resultats del PSOE i fa una crida a la participació el 10-N


La direcció general de Serveis Penitenciaris ha decidit canviar de presó l’agent policial Rosa Peral, una de les principals acusades del conegut com a crim de la Guàrdia Urbana. Peral ha estat traslladada de Brians 1 a Wad Rad per motius de seguretat després que el passat mes de maig es barallés amb una interna, segons ha avançat La Vanguardia i han confirmat a l’ACN fonts coneixedores del cas. Durant l’enfrontament, Peral va propinar diversos cops a una altra reclusa després que aquesta li hagués robat la targeta amb què les internes poden comprar productes de les màquines expenedores. A part del trasllat, Serveis Penitenciaris l’ha sancionat decretant cinc dies d’aïllament. (A l'actualització es detalla una sanció de cinc dies d'aïllament i s'especifica que a Wad-Ras no hi ha la incompatibilitat que havia motivat el primer trasllat) Peral fa més de dos anys que és en presó preventiva, acusada d’haver matat el també agent de la Guàrdia Urbana Pedro Rodríguez, que en aquell moment era el seu xicot. El maig del 2017 el cadàver va aparèixer calcinat dins un cotxe prop del pantà de Foix i la jutge que investiga el cas va decretar l’ingrés de Peral a presó de forma provisional.  Inicialment va ser destinada a Wad-Ras, però mesos després la van traslladar a Brians 1 perquè havia alterant l’ordre de la presó i provocat nombroses discussions. Ara, després de la baralla de mitjans de maig, Serveis Penitenciaris la duu de nou a Wad-Ras, on assenyala que ja no hi ha motius d’incompatibilitat amb cap interna. En paral•lel, també és en presó preventiva l’agent policial Albert López, acusat d’haver comès el mateix crim que Peral. Tots dos van complir dos anys d’internament preventiu el passat mes de maig i la jutge va decidir prorrogar aquest ingrés fins la celebració del judici –previsiblement a la tardor-. Peral i López s’enfronten a penes de 25 anys de presó per un delicte d’assassinat amb traïdoria. Les respectives defenses desvinculen dels fets els seus clients, els quals s’acusen entre ells.

Summary: ACTUALIZACIÓ:Traslladen de presó Rosa Peral, acusada del crim de la Guàrdia Urbana, arran d’una baralla amb una reclusa


El secretari d’Estat dels Estats Units, John Kerry, ha assegurat aquest dilluns a Brussel·les que és “absolutament essencial” que els líders europeus es mantinguin “centrats” en el període de transició que s’ha obert arran del ‘Brexit’. “Ningú ha de perdre el cap, ningú ha de marxar a mig fer, la gent no ha de començar a distreure’s ni fer revenges”, ha assegurat Kerry en una compareixença.  Segons el secretari d’Estat nord-americà, el resultat del referèndum no és el que volien els EUA però “és democràtic” i Washington respecta “el dret dels votants i el procés”. Per això, ha dit, cal que ara els líders “implementin la voluntat de la gent” i ho facin “de manera responsable, seriosa i ben pensada”.  “Des de la Segona Guerra Mundial hem estat treballant tots junts en el desenvolupament d’una estructura per fer els nostres països més forts i oferir una millor vida i beneficis a la gent”, ha recordat John Kerry, afegint que “els interessos i els valors” que han unit els països europeus, inclòs el Regne Unit, amb els EUA, “no han canviat amb el referèndum”.  Kerry s’ha compromès a fer “tot el possible” per contribuir a què el procés de transició per la sortida britànica de la UE sigui “el màxim de sensat i fàcil”, tot i que ha admès que hi ha “reptes” i “conseqüències” que s’hauran d’afrontar.  El secretari d'Estat dels EUA ha viatjat a Brussel·les per entrevistar-se amb la seva homòloga europea, Federica Mogherini, i el president de la Comissió, Jean-Claude Juncker. Kerry també visita l'OTAN, i dimarts serà a Londres per reunir-se amb el primer ministre britànic, David Cameron, i el ministre d'Exteriors, Philip Hammond.

Summary: John Kerry demana a Londres i la UE que “ningú perdi el cap” ni hi hagi “revenges” arran del ‘Brexit’


El Departament d’Ensenyament s’ha compromès a mantenir informats en tot moment els pares de l’escola pública de Fornells de la Selva (Gironès) després de donar-se a conèixer que s’està investigant si un alumne del centre hauria abusat sexualment de nens més petits de la mateixa escola. Ara fa unes dues setmanes, els Serveis Territorials d’Ensenyament van obrir una investigació per esbrinar si un alumne més gran hauria fet tocaments o altres abusos a alumnes més menuts. Tot i que en un principi s’havia parlat de dos afectats, aquest diumenge Ensenyament ha confirmat que es tractaria de tres nens. Davant la preocupació dels pares, el Departament va avançar una reunió que tenia previst per dilluns per aquest passat dissabte a la tarda. Uns 90 progenitors van assistir-hi. La trobada va comptar amb la presència del director territorial d’Ensenyament, Josep Polanco, la inspectora de la zona, una psicopedagoga, la cap de l’Equip d’Assessorament Pedagògic (EAP), l’alcalde de Fornells i la regidora d’Educació.  El professorat de l’escola va controlar l’entrada al recinte per evitar que hi accedissin membres dels mitjans de comunicació. Als pares se’ls va notificar que ja s’havia identificat a l’autor dels presumptes abusos i van assegurar que el controlen i que ja no va al menjador de l’escola.  D’entrada, un cop es va difondre la notícia, la direcció del centre públic va enviar un correu als pares informant-los que els convocaven a una reunió el proper dilluns 23 de maig a la tarda. No obstant això, davant la preocupació i neguit que es va generar, el Departament i l’equip directiu del centre van decidir avançar la reunió a aquest passat dissabte. Uns 90 pares van assistir-hi, entre ells els progenitors dels tres alumnes que suposadament haurien patit els abusos. Durant la reunió, la psicopedagoga va donar alguns consells als pares sobre com podien tractar aquest assumpte amb els seus fills.  Els fets es van conèixer ara fa dues setmanes. Els Serveis Territorials d’Ensenyament a Girona van obrir una investigació després de rebre l’alerta de la direcció de l’escola pública de Fornells de la Selva.  Els suposats abusos sexuals haurien succeït en horari no lectiu però dins del centre. A dia d’avui, els Mossos d’Esquadra no han rebut denúncia per aquests fets, ni verbal ni escrita. De totes maneres, precisen que si es tracta d’un menor de menys de 12 anys, no pot ser imputat per cap mena de delicte. Per part del centre, van declinar fer qualsevol declaració i únicament van remarcar que havien seguit tots els protocols i passos establerts en aquests casos.

Summary: Ensenyament mantindrà informats els pares de l’escola de Fornells de la Selva arran del suposat cas d’abusos sexuals


Ribó aposta que la Generalitat tingui competències exclusives en aquest àmbit ACN Barcelona.-El Síndic de Greuges, Rafael Ribó, ha recomanat als ajuntaments que subscriguin un codi de bones pràctiques en la contractació de seguretat privada. Així ho recull el Síndic en l’’Informe sobre la seguretat privada a Catalunya i les bones pràctiques’ presentat el 9 de març al Parlament, en què també destaca que el codi, aprovat el febrer passat, és “un bon instrument per incidir en el sector”. D’altra banda, Ribó afirma que caldria que la Generalitat, en coherència amb el paper que té en la seguretat pública, pogués disposar de competències exclusives, i no només executives, en l’àmbit de la seguretat privada, més enllà del marc actual, que es redueix a competències executives recollides en l’Estatut del 2006. Ribó ressalta que el fet que sigui signat de manera voluntària per empreses prestadores de seguretat privada i empreses contractants d’aquests serveis permet que els compromisos adquirits siguin decisius a l’hora que les empreses de seguretat siguin contractades. Segons el Síndic, l’elaboració del codi s’hauria de concretar en la creació d’una taula en la qual participin la Generalitat, la Federació de Municipis de Catalunya i l’Associació Catalana de Municipis – a més de la Diputació i l’Ajuntament de Barcelona-, i les associacions d’empreses de seguretat i sindicats. Ribó també proposa que les administracions i les empreses públiques incorporin l’adhesió al Codi de bones pràctiques dels serveis de seguretat provada com a mèrit o requisit per accedir a concursos. D’altra banda, també suggereix la possibilitat que s’incorporin professionals de la seguretat pública com a directius o caps  de seguretat, ja que entén que pot ajudar a la millora de la seguretat privada. Actualment, a Catalunya hi ha 12.393 persones habilitades per treballar de control d’accessos, que estan sota dependència contractual de l’organitzador de les activitats. Les persones que vulguin treballar com a tal han de fer un curs de formació en un centre habilitat i superar les proves de selecció. A l’any 2011, la Generalitat va renunciar a la facultat de realitzar les proves i ara el Síndic considera essencial que l’Administració catalana recuperi aquesta competència.

Summary: El Síndic recomana als ajuntaments que subscriguin un codi de bones pràctiques en la contractació de seguretat privada


Els Mossos també carreguen a Via Laietana després d'haver-ho fet a Drassanes i a l'avinguda Paral·lel ACN Barcelona.-S'eleven a set els detinguts a Barcelona per les protestes dels CDR contra el Consell de Ministres, que està reunit a la Llotja de Mar. La primera detenció ha estat a primera hora a Via Laietana, i les altres sis s'han produït a la zona de Drassanes, un dels punts on hi ha hagut més tensió i on els Mossos han carregat per dispersar els concentrats, que els llençaven pedres de grans dimensions, ampolles i altres objectes. També hi ha hagut una càrrega a Via Laietana cap a dos quarts d'una del migdia. Diversos manifestants han intentat fer de mitjancers per evitar que altres avancessin cap a la línia policial i així evitar els aldarulls, però no ho han aconseguit. Un grup ha decidit retirar les tanques i els antiavalots han respost amb les porres.  La primera càrrega del dia ha estat a l'avinguda Paral·lel, quan una de les columnes que avançava cap a la Llotja de Mar ha llençat tanques i altres objectes contra els agents. Grups d'encaputxats han desplaçat també contenidors i han llençat pintura per dificultar l'acció policial.  La tensió ha continuat a Drassanes, tot i que alguns dels manifestants intentaven calmar els ànims i recriminaven als més violents les seves accions. Els Mossos han carregat i han detingut sis persones per enfrontaments amb els agents. El detingut de primera hora de Via Laietana, arrestat per desordres públics, portava material que podria utilitzar-se per fer artefactes explosius.  La càrrega de Via Laietana ha estat la darrera, després d'algunes hores de calma tensa amb centenars de persones concentrades davant del cordó policial situat a l'altura de l'edifici de Correus.

Summary: S'eleven a set els detinguts a Barcelona per les protestes contra el Consell de Ministres


En paral·lel també registra altres noms per si de cas es denegués aquesta nova denominació ACN Barcelona.-L'antiga CDC ha respost el requeriment del Ministeri de l'Interior i ha demanat anomenar-se Partit Demòcrata Europeu Català, afegint així aquesta denominació europea per tal de superar els problemes que està tenint per inscriure's a causa de la similitud amb el nom de Demòcrates de Catalunya. En paral·lel, també ha registrat altres noms per si de cas es denegués aquesta nova proposta. Ho ha avançat 'La Vanguardia' i ho ha confirmat el partit a través d'una nota que ha enviat als associats. D'altra banda, s'ha decidit no inscriure el preàmbul de la nova formació, que no descarta la via unilateral per aconseguir la independència. El Ministeri havia avisat que aquesta part podria entrar en contradicció amb la Llei de partits.  En el comunicat, el PDC explica que la setmana passada va contestar el requeriment del Ministeri insistint en la seva voluntat d'inscriure's amb el nom que havien votat els seus associats. Ara bé, també es proposa la denominació de Partit Demòcrata Europeu Català, que si fos acceptat, hauria de sotmetre's a votació dels associats. Les sigles serien PDECAT.  Com a pla B, s'han inscrit alhora en el registre de partits una sèrie de denominacions alternatives per si de cas el Ministeri també rebutgés la contraproposta feta per l'antiga CDC. Pel que fa al preàmbul dels estatuts, no s'ha modificat, sinó que s'ha respost al Ministeri que l'inscrigui al registre de partits.  La nota conclou recordant que qualsevol modificació que es faci sobre allò que va decidir el congrés serà sotmesa a la consideració dels associats.

Summary: L'antiga CDC demana al Ministeri de l'Interior dir-se Partit Demòcrata Europeu Català i no inscriu el preàmbul


La diputada de la CUP Natàlia Sànchez ha fet una crida aquest dimecres a "recuperar l'esperit del 20-S" just el dia que l'Audiència de Barcelona ha ordenat reobrir la investigació de l'actuació  de la policia nacional davant de la seu dels cupaires el 20 de setembre de 2017, després que ho arxivés el jutjat d'instrucció i la CUP ho recorregués. En una atenció als mitjans al Parlament, la diputada cupaire ha assegurat que no posen "gaires expectatives" en la resolució de la instrucció perquè acusen la judicatura de funcionar "com una corretja de transmissió del marc polític i encotillador" de l'Estat. "Segurament si no haguéssim fet una crida popular a defensar i visualitzar la vulneració de drets, potser avui no ens trobaríem amb la reobertura", ha conclòs Sànchez en aplaudir que l'Audiència demani identificar els responsables policials de l'operatiu.  En un sentit "general", els cupaires no volen generar expectatives d'aquest nou pas –"tot el que en puguem treure serà positiu"-, en canvi sí que confien en la "capacitat de la gent de denunciar". "En un context d'excepcionalitat democràtica, on l'aparell judicial i policial són eines per perseguir i reprimir la dissidència política, i el dret a protesta, no hi posem expectatives", ha insistit Sànchez.  La diputada de la CUP, que ha recordat que no hi havia ordre judicial, ha assegurat que els agents van "robar material" per a actes polítics. Pels cupaires, l'operatiu del 20-S s'havia d'investigar "per garantir drets" i perquè "la policia no actuï amb impunitat".

Summary: La CUP crida a "recuperar l'esperit del 20-S" amb la reobertura del cas per l'operatiu policial davant la seva seu


El cap del Servei de Dermatologia de l'Hospital Universitari Vall d'Hebron, el doctor Vicenç García-Patos, afirma que "cal cuidar la pell més que mai", ja que "després de tres mesos de confinament no està entrenada en l'exposició al sol i hi ha més risc de lesions". Són declaracions que recull Vall d'Hebron en un comunicat amb motiu del Dia Europeu de la Prevenció del Càncer de Pell, que és el 13 de juny, aquest dissabte. Les consultes de l'hospital estan atenent més pacients amb cremades solars. Des del Servei de Dermatologia també remarquen que és molt important la prevenció, així com la detecció precoç, crucial per a un bon pronòstic, i demanen consultar tan aviat com sigui possible sobre qualsevol piga o taca que es detecti a la pell. Si sempre és important evitar el sol a l'estiu entre les 12 h i les 16-17 h, aquest any amb la pandèmia de coronavirus encara ho serà més.  "De forma natural comencem a entrenar la pell a la primavera, quan sortim a passejar. Els braços, la cara i el clatell se'ns bronzegen a poc a poc i el risc de cremades es minimitza", assenyala el doctor García-Patos. A causa de la covid-19, la població s'haurà saltat aquesta transició.  Més de 3.500 visites telemàtiques Vall d'Hebron ha potenciat la telemedicina durant els primers mesos de la pandèmia del coronavirus, quan les visites presencials estaven restringides. "Hem fet consultes telemàtiques i hem posat en marxa un correu electrònic perquè els pacients de forma directa o el personal d'atenció primària ens enviïn fotografies sobre possibles casos de càncer de pell per ser avaluats i tractats de forma urgent", explica el doctor Vicenç García-Patos.  Del 15 de març al 15 de maig, Vall d'Hebron va rebre 1.800 correus amb imatges dermatològiques i va dur a terme més de 3.500 visites telemàtiques. "A partir d'aquesta informació, hem enviat receptes, hem demanat exploracions complementàries i, en els casos necessaris, hem realitzat biòpsies i extirpacions de caràcter urgent amb totes les precaucions necessàries per la covid-19", assenyala el cap del Servei. "El càncer de pell no pot esperar", subratlla.  Vall d'Hebron atén cada any 80 nous casos de melanoma, 1.500 carcinomes basocel·lulars i més de 100 carcinomes escamosos. Consells per evitar cremades i prevenir el càncer de pell  Per evitar les cremades i prevenir el càncer cal fer exposicions graduals al sol perquè la pell s'acostumi i vagi fabricant melanina, una protecció natural que fa de paraigües a les cèl·lules per evitar que la llum que incideix de forma vertical no els arribi al material genètic del nucli.  A més, convé evitar l'exposició quan el cos no fa ombra o aquesta és poc allargada. És quan el Sol se situa en el seu grau de màxima perpendicularitat respecte a la Terra. L'aplicació generosa de fotoprotecció mitja hora abans de prendre el sol i de factor 30 com a mínim és una condició sine qua non, però cal no oblidar la protecció física amb un barret, ulleres de sol o roba de les zones més sensibles com el clatell o els ulls. "La cremada solar d'avui és el càncer de pell i l'arruga de demà", adverteix el doctor García-Pato.

Summary: El cap de Dermatologia de Vall d'Hebron demana cuidar la pell "més que mai" perquè "no està entrenada" pel confinament


Els populars reprodueixen un balcó amb les banderes espanyola i catalana per obrir la campanya ACN Barcelona.-El candidat del PPC, Xavier Garcia Albiol, ha obert aquesta nit la seva campanya a la sala Bikini de Barcelona davant de prop de 150 militants amb una crida a donar la volta a les enquestes que –com la del CIS- pronostiquen una caiguda de la seva formació el 21D. “Heu vist una enquesta que no ens agrada gens”, però “li donarem la volta i demostrarem que l’enquesta important és el 21D”, ha afirmat. Per aconseguir-ho, ha dit, cal “sortir amb força i amb convenciment” que “més enllà de les dificultats i que alguns ens intentin silenciar per representar el partit de govern a Espanya, som els que representem l’essència de la majoria de catalans”. “El 21D, ‘a por ellos’”, ha sentenciat abans de desplegar un minut abans de les 12 el cartell electoral del PPC. Malgrat que els populars no han fet públic encara el seu programa electoral, durant els discursos de Dolors Montserrat i Andrea Levy han apuntat a algunes de les línies que utilitzaran fins el 21D: la reivindicació del 155 com a eina per recuperar l’estabilitat i la “normalitat” a Catalunya, i la recuperació econòmica.  Els populars han reproduït a l’escenari de la sala un balcó on hi penjaven les banderes catalana i espanyola, símbol de l’unionisme als carrers de Catalunya, que segons Albiol són “un crit” per dir “prou” al nacionalisme. L’han acompanyat a aquest inici de campanya la ministra de Sanitat, Dolors Montserrat, i la vicesecretària d’Estudis i Programes del PP, Andrea Levy.  “Ens hi juguem el futur dels nostres fills” En el seu discurs, Albiol ha advertit que en aquestes eleccions els catalans es juguen “el futur dels nostres fills i dels nostres nets”. “Alguns pretendran que seguim en el camí de la divisió i de l’enfrontament, de la fractura social, però altres com nosaltres treballarem per canviar dinàmiques i estarem al capdavant d’un govern que ha de tenir com a prioritat tornar a cosir les fractures que ha creat l’independentisme”, ha dit. Objectiu: “Marcar el full de ruta” del pròxim govern Segons Albiol, aquest govern haurà de retornar la confiança a les empreses que han marxat i aconseguir un clima adequat perquè tothom pugui dur a terme la seva activitat amb normalitat. “Treballarem per retrobar-nos entre els catalans i per recuperar el diàleg amb aquella part de la població que és independentista i ha estat enganyada pels seus dirigents perquè tots hem d’anar en la mateixa direcció”, ha dit. Segons Albiol, si el PP actua en aquesta direcció durant la campanya podrà obtenir uns resultats que li permetin “marcar el full de ruta del pròxim govern de la Generalitat”. Ha apuntat que la papereta del PP és “l’única que pot garantir el futur, la convivència i la unitat d’Espanya”, perquè la seva formació “representa la unió” i “un projecte fort de Catalunya dins d’Espanya”.  “Estem acostumats a guanyar les enquestes” Albiol ha fet referència a l’enquesta del CIS que s’ha donat a conèixer aquest dilluns que li atorga 7 diputats, quatre menys que els que va obtenir el 27S del 2015. La seva contrasta amb la crescuda de Cs, que segons el CIS obtindria entre 31 i 32 diputats, 6 o 7 més que el 2015.  “Heu vist una enquesta que no ens agrada gens, però el PPC estem acostumats a guanyar sempre les enquestes”, ha afirmat abans de recordar que el maig del 2016 –un mes abans de les generals- el CIS deia que el PP es quedava amb 118 diputats i en va obtenir 137, o que Podem seria segona força política a Espanya amb 90 diputats, o que Cs obtindria 40 diputats i avui en té 31. “A aquesta enquesta que ha sortit avui li donarem la volta i demostrarem que l’enquesta important és la del 21”.  Montserrat: “Som el partit que ha retornat la normalitat democràtica a Catalunya” La ministra de Sanitat, Dolors Montserrat, ha assegurat que el PP és el partit que defensa la “llibertat i la igualtat”, així com la “justícia social” i la “recuperació econòmica”. “Som el partit que ha retornat la normalitat democràtica a Catalunya, l’únic partit, perquè a altres els tremolaven les mans mentre que nosaltres ho teníem clar des del primer moment”.  Levy: “El 22 de desembre podem dir adéu al nacionalisme” La vicesecretària d’Estudis i Programes del PP i número 2 de les llistes del PPC. Levy ha advertit que aquests dies de campanya “no seran senzills” i seran “molt durs”, però ha demanat força al partit per fer que el 22 de desembre “Catalunya sigui com la volem veure”. “Podem donar la volta a la situació política a Catalunya i dir adéu al nacionalisme”, ha afirmat, i tenir “un govern que vegi les institucions, els mitjans públics i l’educació com la casa de tots”.  Tres visites de Rajoy La d’Albiol serà una campanya bàsicament centrada a l’Àrea Metropolitana, tot i que el líder del PPC visitarà també capitals de demarcació com Lleida, on aquest divendres estarà acompanyat del president del govern espanyol i del PP, Mariano Rajoy, que ja té programades tres visites a Catalunya abans del 21D, els dies 8, 13 i 17 de desembre.

Summary: Albiol crida el PPC a donar la volta a l’enquesta del CIS: “El 21D, ‘a por ellos’”


Folgueroles ha homenatjat el poeta Jacint Verdaguer en el seu 175è aniversari i en plena crisi pel coronavirus. La Fundació Jacint Verdaguer va convocar una única acció commemorativa per celebrar l'efemèride, sota el lema 'Cobriu-me de flors' –una referència a un vers del poema 'Fulcite me floribus' del llibre de poemes 'Idil·lis i cants místics' (1879). L'acte, amb les flors i els versos com a protagonistes, ha mantingut la tradició dels veïns de la vil·la de portar rams de flors al Pedró el dia de la Festa Verdaguer, i enguany el repte era cobrir tot el monument. L'ofrena s'ha fet amb les aportacions de rams de flors naturals fets a casa. Així, els folguerolencs han pogut dipositar el ram directament a la plaça en un dels seus desplaçaments diaris permesos segons les normes de l'estat d'alarma, encara que també hi havia l'opció d'avisar l'organització perquè passés a buscar el ram a casa. A més a més, els versos també han estat protagonistes a la festa i s'ha animat els ciutadans a enregistrar un vídeo recitant el poema que dona nom a l'acció i publicar-lo després  les xarxes socials amb les etiquetes #Verdaguer175 i #17V. Actes cancel·lats A causa de la crisi sanitària enguany s'ha hagut de cancel·lar els més de 30 actes literaris i festius previstos, encara que sí que es preveuen actes per celebrar-ho durant la resta de l'any.

Summary: Folgueroles homenatja Jacint Verdaguer amb versos i flors en el seu 175è aniversari


El DJ i productor holandès Martyn i el compositor i pianista Terri Riley, que actuarà al costat del seu fill Gyan, són les noves incorporacions anunciades per al programa del festival Primavera Sound d'aquest any. Ambdues actuacions substituiran les que hi havia previstes de Jon Hassell, que ha cancel·lat el compromís per problemes de salut, i del DJ Mumdance, que es pren un temps allunyat de la música per ocupar-se d'assumptes personals, segons fonts properes a l'artista. El Primavera Sound tindrà lloc del 27 de maig a l'1 de juny al Parc del Forum de Barcelona.

Summary: Martyn i Terry Riley & Gyan Riley s'incorporen al cartell del pròxim Primavera Sound


La defensa de Jordi Sànchez ha presentat un escrit al Tribunal Suprem demanant la seva llibertat provisional. Respon així la petició de la fiscalia, que ha sol·licitat fer una vista per decidir si cal prorrogar la situació de presó preventiva del propi Sànchez i del líder d'Òmnium Cultural, Jordi Cuixart, que el 16 d'octubre portaran dos anys empresonats. L'escrit de Sánchez constata que no procedeix acordar la pròrroga de la presó provisional i demana la llibertat sense necessitat de convocar la compareixença dels dos acusats. Es remet a l'argumentació que ha fet servir per demanar la llibertat en altres ocasions, i també recorda el posicionament del grup de treball de detencions arbitràries de Nacions Unides.

Summary: Jordi Sànchez respon la petició de la fiscalia reclamant la llibertat provisional


La circulació de trens està interrompuda entre les estacions de Maçanet de la Selva i Girona per caiguda d'arbres sobre les vies a causa del fort vent, segons ha informat Renfe. Aquesta incidència afecta les línies R11 i RG1. Dissabte a la nit ja es van produir episodis similars a Vacarisses i a les Franquesses afectant les línies R4 i R3, però aquests arbres ja han estat retirats durant la nit i el servei ha començat amb normalitat.

Summary: Interrompuda la circulació de trens entre Maçanet i Girona per caiguda d'arbres sobre les vies


L'Ajuntament de Sabadell facilitarà aquest dijous a la delegació del govern espanyol informació sobre els 207 expedients de famílies en risc que té en tràmit i informarà que, malgrat la suspensió de la llei 24/2015, continuarà tramitant-los. L'alcalde de Sabadell, Juli Fernàndez, participarà aquest dijous en la concentració a Barcelona en contra de la suspensió. Els expedients fan referència a famílies en risc per quotes impagades per sobre endeutament, dacions en pagament o possibles dacions, a punt d'iniciar la demanda o ja amb la demanda iniciada i que, amb l'aplicació de la llei 24/2015, són susceptibles de tenir una solució residencial atenent a criteris de vulnerabilitat.  Del total, 107 famílies que tenen menors a càrrec, de les quals 42 són nombroses, 33 tenen menors de tres anys. A banda hi ha 25 famílies de persones soles, parelles o amb fills adults. Davant d'aquestes xifres, el govern municipal ha expressat el seu "compromís" de continuar impulsant accions per evitar desnonaments per impagament d'hipoteca o lloguer, així com buscar mecanismes de segona oportunitat per cancel·lar deutes contrets per habitatge habitual.  L'Ajuntament ha informat que la concentració ha estat impulsada des del consistori i serà convocada a través de les entitats municipalistes. Els ajuntaments presentaran una instància perquè sigui traslladada a la presidència en funcions del govern espanyol, amb la informació dels expedients que cada municipi té en tràmit. S'informarà també de la voluntat que, malgrat la suspensió, els expedients es continuaran tramitant per afrontar l'emergència social en matèria d'habitatge i pobresa energètica.

Summary: Sabadell informarà el govern espanyol que té en tràmit 207 expedients de famílies en risc i que els continuarà elaborant


La pròxima edició de l'Ecoviure, que tindrà lloc al Palau Firal de Manresa els dies 19 i 20 d'octubre, incorporarà un nou programa d'activitats adreçades al públic familiar. L'objectiu és difondre els valors de l'ecologia i la sostenibilitat entre els més menuts. Sota el nom de Petit Ecoviure, la proposta englobarà diferents tallers on els petits podran experimentar i jugar al voltant d'aquests dos conceptes. Es tracta d'una de les novetats de l'edició d'enguany, que arriba a la seva 21a edició en plena forma i s'ha convertit ja en una de les fires de referència a Catalunya en el sector del medi ambient i la sostenibilitat. La fira té entrada gratuïta i es complementa amb activitats divulgatives i de debat.

Summary: Neix Petit Ecoviure, una nova proposta de la fira Ecoviure de Manresa destinada al públic familiar


Més de 20 autobusos ha sortit aquest migdia des de Girona per anar cap a Barcelona per participar en la manifestació de la Diada. El coordinador de l'ANC a Girona, Tavi Casellas, ha afirmat que aquest Onze de Setembre és el moment perquè l'independentisme "agafi forces" per respondre a la sentència del Tribunal Suprem amb mobilitzacions. Enguany les inscripcions han anat més a última hora i que s'han reactivat ja no quedaven busos disponibles. "En podríem haver omplert un parell més", subratlla Casellas. Els manifestants, molts d'ells ja habituals de la Diada, esperen una nova manifestació "massiva". "No estem desmobilitzats ni ens desmobilitzarem fins a aconseguir la independència", ha afirmat Ricard Garcia que afegeix que la manifestació també ha de servir per "dir als nostres presos que no estan sols".  L'ANC ha noliejat 20 busos, que han sortit a la una de la tarda de Fontajau i mitja hora després ho han fet els sis contractats per l'ADAC, una xifra semblant a la d'altres Diades. Segons ha explicat Casellas, a última hora s'han reactivat les inscripcions i han intentat trobar mes autobusos però no en quedaven de disponibles. "Si no, hauríem tingut 22 busos, igual que l'any passat", ha afirmat el coordinador de l'ANC.  Casellas creu que les inscripcions demostren que els catalans, i també els gironins, no s'han desmobilitzat tot i les previsions de pluja. El coordinador creu que aquesta manifestació és l'avantsala a les mobilitzacions per la sentència de l'1-O. "Tots esperem, malauradament, que la sentència no sigui absolutòria, ara és el moment de donar-nos forces a nosaltres mateixos per donar-hi resposta", ha afirmat Casellas que sosté que els catalans hauran "de donar la talla per dir que hi som i que ho aconseguirem".  "La Diada serà l'inici d'aquesta onada gegant que ens ha de portar cap a la independència i que serà el punt culminant quan hi hagi sentència", ha dit Casellas que creu que l'aparició del Tsunami Democràtic ha contribuït a "animar la gent".  La majoria dels manifestants que han sortit de Girona son habituals a les manifestacions independentistes. "Hem anat a totes", ha explicat en Ricard Garcia, acompanyat d'en Jordi Farrerons. Aquests veïns de Girona han assegurat que no pensen desmobilitzar-se: "Fins a les últimes conseqüències, anirem allò on sigui fins a ser independents".  Tots dos auguren una sentència "molt dura" per als líders independentistes. "Haurem de sortir al carrer les vegades que faci falta per defensar allò que creiem just", han dit.  Des de Cassà de la selva, l'Elisenda Colomer també ha participat en més manifestacions de la Diada. "Cada any esperem que sigui l'últim però fins que passi continuarem insistit", ha defensat. Colomer també augura una sentència "gens favorable" i advoca per "la desobediència total".  També des de Girona, l'Antoni Pelegrí i l'Antònia Martínez han decidit tornar-se a mobilitzar aquest any: "Volem sortir d'Espanya i ser una Catalunya completament lliure". Afirmen que no esperen "res" de la justícia espanyola i, per això, demanen al poble espanyol que s'uneixi a la resposta a la sentència. "No es tracta només de ser independentista, sinó de lluitar per la democràcia i pel dret de fer un referèndum per decidir què volem ser", han conclòs.

Summary: Més de 20 busos surten de Girona cap a la manifestació de la Diada: "Agafem forces per respondre a la sentència"


El nombre de menors internats en centres de justícia juvenil ha augmentat un 19% en menys de dos anys. Es tracta de joves d'entre 14 i 18 anys que en la majoria de casos ingressen al sistema de justícia per robatoris amb violència i intimidació. La caiguda dels set anys anteriors es va trencar el 2016, quan la població comença un repunt que s'ha consolidat aquest 2018. Es tracta d'un augment de 39 interns en només dos anys, un 19% més. Aquests centres es troben al 84% de la seva capacitat i disposen de 50 llits lliures. Davant l'opció que la tendència segueixi a l'alça, el Departament de Justícia estudia la reobertura d'un mòdul del Centre Educatiu Els Til·lers, ubicat a Mollet del Vallès, per a nois i que es va tancar durant la crisi. Actualment, hi ha 246 menors internats en aquests centres, 39 més que els 207 del 2016 però per sota de les dades del 2009, quan n'hi havia 301. A les persones menors de 14 anys no se'ls pot imputar cap delicte, però a partir d'aquesta edat ja tenen responsabilitats penals.  L'internament en centres de justícia juvenil, ja sigui en règim obert, tancat, semiobert o terapèutic, es reserva per als menors que han comès els delictes més greus. L'increment de la població d'aquests centres respon majoritàriament a l'ingrés de joves que viuen al carrer, sense vincles familiars a Catalunya, sense domini del català ni del castellà i amb poca o cap formació. Els centres disposen d'equips formats per educadors, treballadors socials, mediadors culturals, mestres, formadors ocupacionals, metges, psicòlegs i juristes. Els professionals treballen a partir d'un pla específic per a cada jove amb l'objectiu de proporcionar-los noves oportunitats. Els joves amb mesures d'internament en un centre educatiu representen el 8,2% de tots els menors que l'any 2017 van passar per la justícia juvenil a Catalunya, que van ser 5.731. La taxa de reincidència en el conjunt de la justícia juvenil és del 30,8%.  Actualment, les noies estan allotjades al Centre Educatiu Can Llupià de Barcelona. Si Justícia confirma l'obertura del mòdul per a noies a Els Til·lers, Can Llupià es convertirà en un centre únicament per a nois. Si la població juvenil evoluciona segons l'increment actual, durant el 2019 s'hi desplaçaran les 17 joves que hi ha actualment a Can Llupià i ocuparan un mòdul amb capacitat de fins a 25 noies. Les noies representen el 7% dels menors internats, però tenen necessitats específiques. El Departament de Justícia fa una aposta pel tractament amb visió de gènere a l'àmbit de l'execució penal. El Centre Educatiu Els Til·lers va tancar el 2013 per les retallades i es va convertir en una unitat terapèutica per a menors amb mesures d'internament i amb problemes de salut mental i addicions. Actualment, una part de les instal·lacions estan fora de servei.

Summary: El nombre de menors internats en centres de justícia juvenil augmenta un 19% en menys de dos anys


El líder d'En Comú Podem al Congrés, Jaume Asens, ha traslladat durant la ronda de consultes amb el rei Felip VI que el seu discurs va generar "clima d'hostilitat i exaltació". Tot i no entrar en el contingut de la resposta del monarca, Asens sí ha dit que no han trobat "cap autocrítica" per part de Felip VI, que ha "defensat el contingut" del que va expressar el 3 d'octubre. "Les nostres posicions són antagòniques", ha reconegut. Asens també li ha expressat que l'1-O calia entendre'l com una "mobilització legítima de la ciutadana" i el "criteri diferent" de jutjats de Barcelona que estan investigant les càrregues policials. En clau espanyola, ha defensat davant del Rei que "el mandat de les urnes" i "l'opció preferent" dels espanyols és un govern de coalició de PSOE i Podem.  Com ja havia avançat el líder de la formació al Congrés, ha aprofitat l'audiència amb el Rei per criticar el discurs que va fer dos dies després del referèndum i que, segons Asens, ha "propiciat" el que ha passat després al Tribunal Suprem. Ha defensat davant de Felip VI que l'1-O va ser un "exercici de llibertat d'expressió i manifestació" i ha defensat els drets fonamentals.  Tot i reconèixer que el monarca ha estat "cordial" en tot moment, ha dit que no ha acceptat cap dels comentaris que li ha fet. Asens no ha entrat en el detall de la resposta de Felip VI però ha dit que no ha fet "cap autocrítica" i ha "defensat" el contingut del discurs que va adreçar per la televisió el 3 d'octubre de 2017.  Asens es va reunir dimecres a Soto del Real amb Jordi Cuixart i també li ha traslladat al monarca la petició del president d'Òmnium perquè rebi la plataforma 'Som el 80%' que demana una sortida dialogada al conflicte i l'alliberament dels presos.  Diàleg però no negociacions amb el PSOE  D'altra banda, també ha explicat que han defensat davant del Rei l'opció d'un govern de coalició amb el PSOE. I que ha de convertir-se en un govern que doni una "sortida de diàleg" per a Catalunya. "Cal que sigui un govern que escolti les reivindicacions majoritàries del poble català, que deixi d'haver-hi un mur i que hi hagi un interlocutor que vulgui asseure's i dialogar i portar el conflicte on no hauria d'haver sortit mai: a la via política", ha manifestat.  Asens ha reconegut que amb el PSOE no hi ha negociació oberta però sí "diàleg i intercanvi d'opinions". I ha dit que no es tracta ara de parlar de noms i persones concretes sinó de programa. A més, ha contradit el secretari d'Organització del PSOE, José Luís Ábalos, i creu que el diàleg amb Catalunya s'ha de "materialitzar" abans de la investidura, i no després.

Summary: El Rei defensa el discurs del 3-O i no fa "cap autocrítica" durant la ronda de consultes amb Asens


Tsunami Democràtic ha convocat una jornada d'activitats culturals, polítiques i festives per a la tarda del dia de reflexió, entre les 16 i les 22 hores. Sota el lema 'El dia 9-N fem-los reflexionar', insta la ciutadania a organitzar-se a totes les ciutats, pobles i barris. "Tsunami Democràtic fa una crida a desobeir la Junta Electoral", apunta en un comunicat, on demana a l'Estat que "reflexioni" sobre la sentència del Tribunal Suprem i les persones exiliades, sobre la "violència policial aplicada contra la població pacífica", sobre la seva "incapacitat per dialogar" i sobre "com s'utilitza Catalunya contínuament com una arma per treure rèdits electorals". També reclama que pensi sobre "com impedeix l'exercici dels drets fonamentals a la seva ciutadania" i sobre "com utilitza la Junta Electoral Central per coartar drets fonamentals de manera arbitrària i indiscriminada".  "La gent ja ha reflexionat, el 9-N és un bon dia perquè ho faci l'Estat", conclou el Tsunami, que aposta per demostrar un cop més la força de la gent.

Summary: Tsunami Democràtic convoca una jornada d'activitats culturals, polítiques i festives per a la tarda del dia de reflexió


Els robatoris amb violència a la ciutat de Tortosa –incloent els denunciats a l'espai públic, als domicilis i les estrebades- han seguit una tendència descendent al llarg d'aquest 2018 respecte l'any anterior. Així ho ha constatat la reunió d'aquest dimecres al migdia de la Junta Local de Seguretat, presidida pel conseller d'Interior, Miquel Buch, que ha xifrat en un 60% menys el nombre d'aquests fets –dels 20 registrats entre febrer de 2017 i 2018 als deu del mateix període anual següent-. També descendeixen, tot i que molt lleugerament, els robatoris amb força, si bé en el cas dels domicilis repunten un 4%. Globalment, els fets penals a la ciutat han registrat un descens del 8% -de 1.484 a 1.312- i els detinguts van créixer un 29% -de 192 a 247-. Els furts i les estafes continuen encapçalant la llista, com a la resta de Catalunya. Buch ha subratllat la importància del descens del robatoris violents –especialment les estrebades , amb un 87,5% menys, i els domicilis, un 75% menys- per la preocupació i la seguretat que generen entre la ciutadania quan es produeixen. A les Terres de l'Ebre, la caiguda global d'aquests casos se situa en un 27%, mentre que en el global de Catalunya pugen un 2,2%. També els robatoris amb força s'han reduït globalment, però només un 2,4% -incloent domicilis, vehicles, empreses i establiments-, de 165 a 161. En el cas dels domicilis, s'experimenta un petit augment del 4%, de 66 a 70 casos. Respecte aquest últim cas, les Terres de l'Ebre continuen com la regió amb on més han baixat, amb un 8,62% menys, respecte el clar increment de la mitjana catalana, que se situa en el 10,29% més. Per contra, la ciutat segueix la mateixa tendència que la resta del país quan es tracta dels principals fets delictius denunciats. D'una banda els furts, un fenomen que es manté, ha explicat, perquè la comissió de quatre d'aquests fets suposava fa uns anys l'ingrés a la presó i ara només una sanció. "El delinqüent continua al carrer i furtant. La revisió legal ens ha perjudicat pel que fa a reincidència", ha indicat. Les estafes, l'altre gran vector, se centren bàsicament en el comerç electrònic. El conseller ha apuntat que durant l'últim any unes 2.000 persones han participat en xerrades preventives per evitar-le.s "Tortosa és un municipi molt segur, sobretot quan es compara amb dades d'altres indrets de Catalunya, està molt per sota", ha subratllat Buch, tot exposant que, mentre els fets han descendit globalment, la resolució de casos ha pujat en un 1% i les detencions han estat un 28% durant l'últim any respecte l'anterior. Tot això, ha assegurat, amb una estructura policial amb menys agents, "perquè l'Estat espanyol no ens deixa contractar-ne de nous, però fan una tasca impecable". Una valoració amb la qual ha coincidit de ple l'alcaldessa de Tortosa, Meritxell Roigé, qui ha qualificat l'actual nivell de seguretat de "bo", tot i la voluntat de millorar-lo per garantir la convivència. "La resolució és molta alta", ha declarat, tot recordant el 47% de casos resolts.  "Tenim una situació respecte de la resta del país de menys delictes, un percentatge molt inferior, que és quan podem comparar com a municipi", ha conclòs.

Summary: Baixen els robatoris violents en domicilis i espais públics de la ciutat de Tortosa durant aquest passat 2018


La XXV Fira del Circ al Carrer de la Bisbal d'Empordà manté totes les companyies catalanes i de l'estat espanyol que s'havien contractat abans de la pandèmia de la covid-19. El certamen es farà del 4 al 6 de setembre després que la crisis sanitàries obligués a canviar-lo de dates. Els beneficis dels patrocinis aniran destinats al servei de menjador de Càritas de la Bisbal. En total, han programat 25 espectacles a càrrec d'una vintena de companyies, una d'elles internacional. La portaveu de la Fira del Circ al Carrer, Eva Gasull, ha destacat que no és la fira que "haurien desitjat" per enguany, però ha subratllat la importància de tirar endavant les propostes culturals. "Oferirem un festival de màxims amb els mínims recursos", ha assegurat.

Summary: La XXV Fira del Circ al Carrer de la Bisbal d'Empordà programa 25 espectacles en l'edició ajornada per la covid-19